Viktor Zubkov

Viktor Aleksejevič Zubkov (, 15. septembar 1941, Sverdlovska oblast, Sovjetski Savez) je ruski političar, bivši premijer Rusije od  2007. do 2008. Do 12. septembra 2007. bio je predsednik Komiteta za nadzor finansija, kada ga je predsjednik Vladimir Putin predložio da zamijeni premijera Mihaila Fratkova, koji je podnio ostavku dan ranije. Ruska Duma je usvojila prijedlog  14. septembra 2007. Na mjestu premijera ga je zamijenio Vladimir Putin 8. maja 2008.

Biografija
Zubkov je diplomirao na ekonomskom odsjeku Lenjingradskog poljoprivrednog instituta. 1966. je otišao  u Sovjetsku armiju na odsluženje vojnog roka od 18 mjeseci. Od 1967. do 1985. radio je na rukovodećim položajima u kolhozima u Lenjingradskoj oblasti. Od 1985. do 1991. je zauzimao nekoliko važnih položaja u Komunističkoj partiji Sovjetskog Saveza, od 1989. do 1991. kao prvi zamjenik predsjednika Izvršnog komiteta partije u Lenjingradskoj oblasti.

Od januara 1992. do novembra 1993. bio je zamjenik predsjednika odbora za vanjske veze gradonačelnika Sankt Peterburga na čijem je čelu bio Vladimir Putin.

Od 3. novembra 1993. do 30. novembra 1998. Zubkov je bio na čelu poreske inspekcije Sankt Peterburga i zamjenik načelnika poreske službe Rusije.

Od decembra 1998., tokom mandata Jegenija Primakova, državna poreska inspekcija je reorganizovana u Ministarstvo za poreze i Zubkovljevo mjesto je ukinuto, ali je ponovno imenovan za načelnika sanktpeterburškog odsjeka ministarstva finansija. 23. jula 1999. Zubkov je imenovan za zamjenika ministra finansija u Sjeverozapadnom regionu.

Dana 12. augusta 1999. kandidovao se za guvernera Lenjingradske oblasti, uz Borisa Grizlova kao rukovodioca njegove kampanje, ali je izgubio od Valerija Serdjukova, sa 8,64% osvojenih glasova (četvrto mjesto od 16 kanidadata). Dana 5. novembra 1999. napustio je položaj u Ministarstvu za poreze i imenovan je za prvog zamjenika ministra finansija Rusije i predsjednika Komiteta za finansijski nadzor, čiji je cilj bio da se bori protiv pranja novca.

Nakon ostavke kabineta Mihaila Kasjanova 16. marta, Komitet za finansijski nadzor je preimenovan u Komitet Ruske Federacije za finansijski nadzor ministarstva finansija, ali je Zubkov zadržao svoj položaj u vladama Mihaila Fratkova.

Od 14. septembra 2007. do 8. maja 2008. obavljao je dužnost premijera Rusije.

Zubkovljeva kćerka je udata za Anatolija Serdjukova, bivšeg ruskog ministra odbrane.Putin appoints Prime Minister Viktor Zubkov, lenta.ru 

Reference

Kategorija:Rođeni 1941.
Kategorija:Ruski političari
Kategorija:Ruski premijeri